FI Euroopan unionin virallinen lehti C 189/23

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2009/C 189/10

Tämä julkaiseminen antaa oikeuden vastustaa muutoshakemusta asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

Asetuksen 9 artiklan mukainen muutoshakemus

”PROSCIUTTO DI CARPEGNA”

EY-N:o: IT-PDO-0105-1496-02.03.2007

SMM ( ) SAN ( X )

1. Eritelmän kohta (kohdat), jo(i)ta muutos koskee:

—  Tuotteen nimi — Tuotteen kuvaus —  Maantieteellinen alue —  Alkuperätodisteet — Tuotantomenetelmä —  Yhteys maantieteelliseen alkuperään — Merkinnät —  Kansalliset vaatimukset —  Muuta (täsmennettävä)

2. Muutoksen (muutosten) tyyppi:

—  Yhtenäisen asiakirjan tai yhteenvedon muutos — Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset):

3.1 Kuvaus:

Tehdyt muutokset ovat ainoastaan täsmennyksiä, joilla pyritään täydentämään ja selkiyttämään tietoja, jotta tuotteen kokonaislaadun takaavaa valvontatoimintaa varten voidaan tarjota todennetut ja lopulliset välineet. Tämän vuoksi joitakin fysikaalisia, organoleptisiä ja kemiallisia arvoja on selitetty käytännöllisemmin ja selvemmin.

Valmiin kinkun painoa ja koostumusta käsittelevää osuutta on erityisesti muotoiltu uudelleen.

On muun muassa osoittautunut tarpeelliseksi muotoilla uudelleen suola- (NaCl) ja vesipitoisuuden ja proteiinien hajoamisen aiemmat keski-, enimmäis- ja vähimmäisarvot ja korvata ne sellaisella arvojen kuvauksella, joka on luonnollisempi ja ennen kaikkea vastaa paremmin viime vuosikymmeninä tapahtunutta teknisten käytäntöjen vakiintumista.

3.2 Tuotantomenetelmä:

Jotta saataisiin objektiivinen parametri, joka vastaa sekä perinteitä että todellista käytäntöä, on ollut tarpeen muotoilla uudelleen 2 kohdassa oleva sian tuoreita kinkkuja koskeva kuvaus, jonka mukaan niiden ”on oltava enintään 12 kg:n painoisia”.

Valmistusmenetelmää koskevaan 4 kohtaan on tehty joitakin muutoksia.

Raaka-aineen toimittamista koskeva maininta ”72 tuntia” on korvattu paremmin soveltuvalla ajalla ”96 tuntia”, jotta tuotantotapa voitaisiin yhdenmukaistaa muiden samaan tuoteryhmään kuuluvien tuotteiden kanssa. Tässä yhteydessä on huomattava, että muiden tunnustettujen kinkkutyyppien osalta, joille on myönnetty suoja, teurastuksen ja valmistuksen välinen määräaika on 120 tuntia.

Valvonnan helpottamiseksi lämpötilaksi, jossa liha on säilytettävä, jos sitä ei välittömästi toimituksen jälkeen käsitellä, on määritetty -1 °C – +4 °C.

Tosiasiassa käytettyjen perinteisten käsittelymenetelmien pohjalta on ensimmäisen suolauksen pituudeksi täsmennetty enintään 7 päivää edellisessä versiossa käytetyn ilmauksen ”seitsemän päivän ajan” sijasta. Lisäksi täsmennetään, että jäähdyttämössä on vallittava ”vähintään 0 °C:n lämpötila ja korkea kosteus” eikä ainoastaan ”säädelty lämpötila ja suhteellinen kosteus”.

Toisen suolauksen kestoa on lyhennetty 11 päivään, sillä aiemmin säädetty ”12–14 päivän” aika vaikutti liian pitkältä. Tämän muutoksen ansiosta toiminnassa voidaan edelleen kunnioittaa perinteitä, mutta kuitenkin noudattaa välttämättömiä tuotantovaatimuksia.

Jotta voitaisiin varmistaa tuotantoprosessin terveys- ja hygienianäkökohdat, mikä ei välttämättä ole helppoa käsittelyyn mahdollisesti kuuluvan luun porauksen vuoksi, on ollut tarpeen muotoilla uudelleen sitomista koskeva kuvaus ja säätää erilaisesta menetelmästä eli vetosolmun tekemisestä kinkun yläpäähän.

Kuvauksen tarkentamiseksi ja väärien tulkintojen estämiseksi 5 kohdan säännöt, joiden mukaan kypsytysjakso ”on keskimäärin 14 kuukautta eikä koskaan vähemmän kuin 12 kuukautta” on korvattu ilmauksella ”vähintään 13 kuukautta”, jotta perinteisen menettelyn noudattamisen edellyttämä vähimmäisaika kävisi selvästi ilmi.

3.3 Merkintä:

Jotta tuote olisi helpommin kuluttajien tunnistettavissa, on ollut tarpeen lisätä polttoraudalla tehtävä merkintä, jossa on teksti ”Prosciutto di Carpegna”

Eritelmän muutosta ehdottava yritys on San Leo Carpegna Srl, jonka toimipaikka on Carpegna 61021 (PU) – Via Petricci ja jonka oikeutettua etua asia koskee suojatun alkuperänimityksen ”Prosciutto di Carpegna” ainoana tunnustettuna ja toiminnassa olevana valmistajana.

YHTENÄINEN ASIAKIRJA

NEUVOSTON ASETUS (EY) N:o 510/2006

”PROSCIUTTO DI CARPEGNA”

EY-N:o: IT-PDO-0105-1496-02.03.2007

SMM ( ) SAN ( X )

1. Nimi:

”Prosciutto di Carpegna”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji (liitteen II mukaisesti):

Luokka 1.2: Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta:

Prosciutto di Carpegna on raakakypsytetty kinkku, joka on valmistettu suurista sian kinkuista ja jonka valmistus kestää vähintään kolmetoista kuukautta määritellyllä maantieteellisellä alueella.

Valmistuksen lopussa Prosciutto di Carpegna on muodoltaan pyöristynyt, pikemminkin litteä kuin pallomainen, siinä onriittävä rasvakerros lonkan vastaisella puolella ja se painaa vähintään 8 kg.

Leikkauspinta on lohenpunaiseen vivahtava ja siinä on riittävästi kiinteää rasvaa, joka on väriltään valkoista tai valkoista–vaaleanpunaista. Kinkku tuoksuu kypsytetyltä lihalta miellyttävästi mutta voimakkaasti, sen maku on miellyttävä ja maukas, ja lihan koostumus on murea ja joustava.

Kemiallisfysikaaliset ominaisuudet ovat seuraavat: suhteellinen kosteus 57–63 %, suolan ja veden suhde (natriumkloridi- ja vesipitoisuuksien prosenttiosuuksien suhdeluku) 7,8–11,2, veden ja proteiinien suhde (vesi- ja kokonaisproteiinipitoisuuksien prosenttiosuuksien suhdeluku) 1,9–2,5 ja proteiinin hajoamisindeksi (trikloorietikkahappoon liukenevien typpifraktioiden prosenttiosuus kokonaistyppipitoisuudesta) vähintään 24 ja enintään 31.

Prosciutto di Carpegna voidaan saattaa markkinoille kokonaisena tai luuttomana joko puristettuna (pressato) tai siten, että siitä on poistettu kypsytyksen aikana muodostunut kuori ja ylimääräinen pintarasva (all addobbo) ja se on viipaloituna pakattu tyhjiö- tai suojakaasupakkauksiin. Viipaloitavan ja pakattavan Prosciutto di Carpegnan on oltava vähintään neljäntoista kuukauden ajan kypsytettyä.

3.3 Raaka-aineet (ainoastaan jalostetut tuotteet):

Prosciutto di Carpegnan valmistukseen käytetään ainoastaan tuoreita kinkkuja, jotka ovat peräisin Lombardian, Emilia-Romagnan ja Marchen alueella syntyneistä, kasvatetuista ja teurastetuista sioista; karjujen sallittuja sikarotuja ovat Italian kantakirjaan merkityt italialaiset Large White, maatiaisrotu ja Duroc tai muut rodut tai hybridit, jotka vastaavat raskaiden sikojen tuotantoa koskevia Italian kantakirjajärjestelmän määräyksiä; on kuitenkin kiellettyä käyttää belgialaiseen maatiaisrotuun tai Hampshire-, Pietrain-, Duroc- ja Spotted Poland –rotuihin kuuluvia puhdasrotuisia siitoseläimiä, jotka ovat antiteettisten piirteiden – erityisesti sikojen stressialttiuden – kantajia.

Italian kantakirjajärjestelmään valittujen raskaiden sikojen ominaispiirteet vastaavat myös neuvoston asetuksen (ETY) N:o 3220/84, sellaisena kuin se on muutettuna, säännöksiä sianruhojen luokitusasteikosta. Lisäksi näiden luokitusperusteiden mukaan voidaan ainoastaan käyttää keskeisiin luokkiin luokitelluista ruhoista saatuja kinkkuja.

Kun aikuisia sikoja, joita käytetään Prosciutto di Carpegnan raaka-aineen valmistamiseen, toimitetaan teurastettaviksi, niiden alkuperästä ja lähteestä on oltava riittävä näyttö; näiden elopainon on oltava vähintään 160 kg ± 10 %, ja niiden on oltava vähintään kymmenen kuukauden ikäisiä; näin saadaan viimeistellyt kinkut (lyhyiksi leikatut), joiden paino on vähintään 12 kg ja joiden pinnalla on riittävän paksu rasvakerros.

Kinkut on toimitettava jalostuslaitokseen 96 tunnin kuluessa teurastamisesta.

3.4 Rehu (ainoastaan eläinperäiset tuotteet):

Geneettistä tyyppiä ja Prosciutto di Carpegnan tuottamiseen käytettävien raskaiden sikojen ruhoista saatavien raaka-aineiden käsittelyä koskevat vaatimukset kattavat perinteisistä italialaisista tavoista johtuvat eläinten kasvatus- ja ruokintamenetelmät. Näistä on syntynyt käytäntö, johon kuuluvat kohtuullinen ja melko pitkäaikainen kasvu, vaikka tavoitteena onkin suuri paino. Tähän päästään liittämällä geneettistä valintaa, vähimmäisikää ja teurastettavien eläinten keskipainoa koskevat tavoitteet soveltuvaan ruokintaohjelmaan.

Tämän vuoksi säännöissä eritellään sallitut rehut, niiden määrä ja niiden antotapa kasvatusvaiheittain eläimen iän ja painon mukaisesti.

Ensivaiheessa (80 kg:n painoon asti) rehuna on viljaa vähintään 45 % kokonaiskuivapainosta sekä yhteisön säännöstön mukaisesti sallittua lihajauhoa, jos se on hyvälaatuista, (enintään 2 % annoksen kuiva-aineesta), kalajauhoa (enintään 1 % annoksen kuiva-aineesta), kirnupiimää (enintään 6 l eläintä kohti päivässä), rasvoja, joiden sulamispiste on suurempi kuin 36 °C (enintään 2 % annoksen kuiva-aineesta), proteiinilysaatteja (enintään 1 % annoksen kuiva-aineesta), ja maissisäilörehua (enintään 10 % annoksen kuiva-aineesta).

Toisessa vaiheessa (lihottaminen) sallitaan rehussa viljaa vähintään 55 % kokonaiskuiva-aineesta, kuivattua perunaa (enintään 15 % annoksen kuiva-aineesta), maniokkia (enintään 5 % annoksen kuiva-aineesta), puristettua sokerijuurikkaan säilörehumassaa (enintään 15 % annoksen kuiva-aineesta), pellavansiemenkakkuja (enintään 2 % annoksen kuiva-aineesta), kuivattua sokerijuurikasmassaa (enintään 4 % annoksen kuiva-aineesta), omena- ja päärynäjäännöksiä, rypäleiden ja tomaattien kuoria täyteaineena (enintään 2 % annoksen kuiva-aineesta), heraa, kirnupiimää, kuivattua sinimailasjauhoa, melassia (enintään 5 % annoksen kuiva-aineesta), soija-, auringonkukka-, seesami- (3–1 % annoksen kuiva-aineesta), kookos-, maissinalkiorouhetta, hernerouhetta ja/tai muun palkokasvin siemenrouhetta (enintään 5 % annoksen kuiva-aineesta), olut- ja/tai torula-hiivaa sekä rasvoja, joiden sulamispiste on suurempi kuin 40 °C (enintään 2 % annoksen kuiva-aineesta).

Viljapohjainen rehu tarjotaan mieluiten nestemuodossa (liemi tai mäski) ja perinteisesti heraan sekoitettuna. Jotta lihaan saataisiin hyvä rasvapeite, on linolihapon lisääminen rehuun sallittu, ja sitä voi olla enintään 2 % annetusta kuiva-aineesta. Heraa ja kirnupiimää, jotka ovat juustomassan ja voin valmistuksen sivutuotteita, voi yhteensä olla rehussa enintään 15 l eläintä kohden päivässä. Jos niihin yhdistetään mäskin käyttö, kokonaistyppipitoisuuden on oltava pienempi kuin 2 %. Kuivattua perunaa ja maniokkia voidaan yhteensä antaa enintään 15 % annoksen kuiva-aineesta. Virallisessa valvontajärjestelmässä on säädetty näiden sääntöjen täytäntöönpanosta.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Suojattuun alkuperänimitykseen Prosciutto di Carpegna kuuluvan kinkun tuotannon on tapahduttava Carpegnan kunnan väestönlaskenta- ja hallintoalueella, joka sijaitsee Pesaro e Urbinon provinssissa Marchen alueella

3.6 Viipalointia, raastamista, pakkaamista jne. koskevat erityiset säännöt:

Prosciutto di Carpegna tuodaan markkinoille kokonaisena luineen, luuttomana tai viipaloituna ja pakattuna. Jos luu on poistettu, kinkku voidaan perinteisesti käsitellä puristamalla (pressato) tai siten, että siitä on poistetaan kuori ja ylimääräinen pintarasva (all addobbo) (ero liittyy valmiin luuttoman kinkun lopulliseen muotoon; se voidaan pakata tyhjiöpakkaukseen pinnan mekaanisen puristuksen jälkeen tai yleensä rullatun lihan sitomisen jälkeen). Jos kinkku viipaloidaan valmiiksi, se voidaan tämän jälkeen pakata tyhjiö- tai suojakaasupakkauksiin; tällöin kinkkua on kuitenkin kypsytettävä vähintään 14 kuukautta.

Annostelu, viipalointi ja pakkaaminen sekä toiminnot, jotka liittyvät suojatun alkuperänimityksen myöntämiseen kypsytetylle kinkulle, voidaan suorittaa missä hyvänsä, sillä edellytyksellä, että ne eivät vaikuta kyseisen tuotteen kemiallisfysikaalisiin tai organoleptisiin ominaisuuksiin ja että ne mahdollistavat tuotteen tunnistamisen ja jäljitettävyyden varmistamisen.

3.7 Merkintöjä koskevat erityiset säännöt:

Prosciutto di Carpegna tuodaan markkinoille varustettuna polttoraudalla tehdyllä merkinnällä, jossa on teksti ”Prosciutto di Carpegna”.

Suojattu alkuperänimitys ”Prosciutto di Carpegna” on tehtävä selvin ja pysyvin kirjaimin, jotka erottuvat selkeästi muista etiketissä olevista tiedoista ja välittömästi sen jälkeen on oltava maininta ”Denominazione di Origine Protetta” (suojattu alkuperänimitys).

Tällaiset merkinnät liittyvät nimityksen logoon. Etiketissä ei saa olla mitään muita määritteitä, joita ei ole tässä mainittu.

4. Maantieteellisen alueen tarkka rajaus:

Prosciutto di Carpegnan valmistuksen on tapahduttava perinteisellä tuotantoalueella, joka rajoittuu Carpegnan kunnan nykyisiin väestönlaskenta- ja hallintoalueisiin Pesaro e Urbinon provinssissa Marchen alueella, ja siihen on käytettävä raaka-ainetta, joka on saatu Lombardian, Emilia-Romagnan ja Marchen alueella syntyneistä, kasvatetuista ja teurastetuista sioista. Neuvoston asetuksen (EY) N:o 510/2006 2 artiklan 3 kohdassa vahvistetut edellytykset täyttyvät.

5. Yhteys maantieteelliseen alueeseen:

5.1 Maantieteellisen alueen erityisyys:

Prosciutto di Carpegnan tuotantoalue sijaitsee Marchen alueella Pesaro e Urbinon provinssissa, jossa Carpegnan kuntaa koskevat seuraavat maantieteelliset parametrit:

— koordinaatit: 43°47′ N 12°20′ E

— pinta-ala: 28,3 neliökilometriä

— korkeus merenpinnasta: 748 metriä

— suurin korkeus: 1 415 metriä

— korkeusero: 1 015 metriä

— asukasluku (21.12.2007): 1 657.

Carpegnan alue sijaitsee Italian niemimaan keskeisessä pohjoisosassa Sasso Simone e Simoncello –luonnonsuojelualueella; se on vuoren eteläpuolella 50 km:n etäisyydellä Adrianmerestä lähellä San Marinoa. Paikalliselle kasvillisuudelle ovat tyypillisiä vihreät pyökkimetsät, ja alueen sijainti Apenniinien juurella suojaa sitä kylmiltä Tramontana- ja Bora-tuulilta, jolloin syntyvät paikallisen mikroilmaston erityispiirteet eli meren läheisyys, korkeus, kohtuullinen tuulisuus ja alueen pinnanmuodostuksen vuoksi luonnollisesti virtaavat vesistöt (ei seisovaa vettä); alueella onkin erityisen tasapainoinen ympäristö, jolle ovat ominaisia leudot ja kuivat kesät, minkä ansiosta se on jo kauan ollut merkittävä terveyslomakohde.

5.2 Tuotteen erityisyys:

Raaka-ainetta, tuotantoprosessia ja kypsytetyn tuotteen arviointia koskevien vaatimusten lisäksi nimityksen saavalle tuotteelle ovat ominaisia seuraavat seikat:

— käytetään kinkkuja, jotka on saatu vähintään kymmenen kuukauden ikäisistä sioista, mikä merkitsee, että tuotteeseen käytetään kypsempää, paremmin pitkään kypsytykseen soveltuvaa lihaa

— kinkkujen nuijimiseen, siistimiseen ja päällystämiseen käytetään käsityömenetelmiä, kun niitä valmistellaan kypsytysvaiheeseen

— kemialliset lisäaineet on kielletty kaikissa valmistusvaiheissa (lukuun ottamatta suolaukseen käytettävää natriumkloridia)

— tuoreiden kinkkujen suolaamiseen käytetään ainoastaan kuivaa, jauhettua merisuolaa (natriumkloridia)

— käytetään tuoreita jäähdytettyjä – ei pakastettuja – ja sian vähimmäisikään nähden sopivan kokoisia kinkkuja

— kinkut toimitetaan käsittelylaitokseen 96 tunnin kuluessa teurastuksesta

— koko prosessin kesto, mihin kuuluu kypsytysjakson saattaminen päätökseen, on 13 kuukautta käsittelyn alkamisesta

— kinkun vähäinen suolamäärä – mikä varmennetaan kypsymisvaiheen lopussa tehtävillä kemiallisten parametrien tutkimuksella – erottaa sen omaperäiseksi ja erilaiseksi tuotteeksi muihin Keski-Italian vastaaviin tuotteisiin verrattuna.

5.3 Syy-seuraussuhde, joka yhdistää maantieteellisen alueen tuotteen laatuun tai ominaisuuksiin (kun kyseessä SAN) tai tuotteen erityislaadun tuotteen maineeseen tai muihin ominaisuuksiin (kun kyseessä SMM):

Carpegnan maantieteelliset ja ympäristöpiirteet Montefeltron alueen sydämessä ja luonnonsuojelualueen sisällä määrittävät jäljittelemättömät mikroilmasto-olot, jotka ovat otollisia lihan kypsyttämiselle. Tämän ovat seudun asukkaat havainneet ja jo ammoisista ajoista sitä hyödyntäneet. Alue on yhdistetty sianlihan jalostukseen jo renessanssiajan asiakirjoissa. Kun Cesenan valtias Malatesta Novello myi Cervian suolantuotannon (1468) Venetsian tasavallalle, asiakirjoissa todettiin yksiselitteisesti, että Carpegnan kreivikunnalla säilyy oikeus käyttää suolaa vapaasti. Ardian merituuli on Carpegnan alueella kevyt mutta jatkuva, se törmää korkealla Apenniinien ensimmäisiin rinteisiin ja tuo alueelle Välimeren vuoristoalueiden tyypillisen kasvillisuuden, johon kuuluu pyökkejä, valkopyökkejä, orjanlaakereita sekä liljoja, vuokkoja ja lukuisia orkidealajeja, jotka ovat vuosisatojen ajan kasvaneet tällä luonnonsuojelualueella.

Nämä tekijät ovat myös vaikuttaneet entsyymitoiminnan sääntelyyn lihakudoksissa, sillä se jatkuu asianmukaisesti vähäisestä suolapitoisuudesta huolimatta. Sitä tukee pitkä alistuminen paikallisille luonnontekijöille (kypsytys), mikä vaikuttaa suoraan kinkun koostumukseen ja sen organoleptisiin ominaisuuksiin.

Koska on ollut tarpeen käyttää raaka-aineita, joita voidaan kypsyttää pitkään ilman liiallista suolan käyttöä tai ilman makuaineita, on ajan myötä vakiintunut italialainen raskaiden sikojen kasvatusperinne, joka on vähitellen levinnyt alkuperäiseltä keskeiseltä kehittymisalueeltaan Pojoen tasangoille asti ja jonka leviäminen on pysähtynyt vasta nykyaikana suurten suu- ja sorkkatautiepidemioiden jälkeen.

Eritelmän julkaisutiedot:

Tämä viranomainen on pannut vireille kansallisen vastaväitemenettelyn, joka koskee ehdotusta, jolla muutetaan asetuksen (ETY) N:o 2081/92 mukaisesti jo rekisteröityä suojattua alkuperänimitystä ”Prosciutto di Carpegna” Italian tasavallan virallisessa lehdessä 12 päivänä huhtikuuta 2006 julkaistun mukaisesti.

Eritelmän täydellinen teksti on saatavissa:

— internet-osoitteessa joko seuraavan linkin kautta: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg tai